Mandler, hasselnødder, müsliblandinger og andre produkter med nødder kan blive billigere, hvis regeringens forslag om at fjerne afgiften på nødder fra 2018 bliver en realitet.

Hos de danske bager- og konditormestre er der stor tilfredshed med regeringens udspil om at fjerne afgiften på mandler og nødder på op mod 185 millioner kroner allerede fra 2018.

- Med den afgift væk bliver det danske bagværk stillet langt mere lige i konkurrencen med fabrikskager importeret fra udlandet, som nok ikke altid har fået den helt korrekte afgift pålagt sig, siger administrerende direktør hos Bager- og Konditormestre i Danmark (BKD), Stephan Falsner.

Nøddeafgiften har ikke sundhedsmæssig begrundelse og giver udfordringer for danske virksomheder, der importerer og sælger nødder, lyder det i regeringens erhvervs- og iværksætterudspil, som er præsenteret onsdag.

Handler om peanuts

Hos bagerne har man i årevis talt med skiftende regeringer om en fjernelse af afgiften. Men det er først med regeringens udspil i dag, at den nød bliver knækket for bager- og konditorbranchen.

- Vi bruger rigtigt mange nødder i vores produkter, så selvom afgiftsværdien på det enkelte produkt ikke er særlig høj, så udgør afgiften en stor økonomisk ekstraomkostning for den enkelte bager- og konditormester, siger Stephan Falsner.

Bagerne håber nu, at resten af folketinget vil bakke op om en fjernelse af afgiften

- Det handler om peanuts for det danske samfunds samlede husholdningsbudget, men for bager- og konditorbranchen er det en betragtelig lettelse, hvis afgiften på nødder fjernes, siger Stephan Falsner.

Sass siger Nuts

Det er uvist, hvad Socialdemokratiet officielt mener om regeringens forslag, men på Twitter har gruppeformand Henrik Sass Larsen givet sin mening til kende. Eller sådan da.

Ekstra Bladet har forgæves forsøgt at få en kommentar fra Henrik Sass.

'Super bøvlet'

Det glæder også Dansk Erhverv, som længe har ønsket at afskaffe nøddeafgiften, som markedsdirektør Henrik Hyltoft kalder en 'tåbelig afgift'.

Ifølge regeringen bidrager afgiften med 180 millioner kroner til statskassen årligt.

- For os er nøddeafgiften indbegrebet af en dårligt konstrueret afgift. Den er super bøvlet, og den giver meget marginalt bidrag til statskassen, siger Henrik Hyltoft.

- Samtidig er formålet med den svær at se i en tid, hvor alle anerkender, at det er sundt at spise nøddeprodukter, tilføjer han.

Nøddeafgiften er også konkurrenceforvridende, mener Dansk Erhverv, fordi danske virksomheder må sælge produkter med nødder i til en væsentligt højere pris end eksempelvis de europæiske konkurrenter.

Hvor meget, man som forbruger kan komme til at spare på nødder, afhænger af typen af nødder. Det har blandt andet betydning, om det er nødder med eller uden skal.

For eksempel er afgiften på mandler med skal i dag 14,65 kroner kiloet, mens afgiften stiger til 23,29 kroner kiloet, hvis der er tale om behandlede hasselnøddekerner.

Nøddeafgiften blev indført, da man i 1922 lagde skatter på luksusvarer som blandt andet lakrids, marcipan og chokolade.

Man indførte i den forbindelse samtidig en afgift på nødder for at forhindre, at folk selv begyndte at lave marcipan.